Ziua nunţii a început pentru cei doi tineri sud-coreeni cu o vizită la mănăstirea Corbii din Piatră, un lăcaş din Argeş, vechi de peste 500 de ani. Apoi mirii şi-au primit invitaţii la poalele Munţilor Făgăraş.

Oaspeţii au fost întâmpinaţi cu pălincă şi pâine cu sare, aşa cum cere tradiţia. De la petrecere nu puteau lipsi lăutarii.

După masă, mirii şi părinţii lor, alături de invitaţi, au încins o horă.

În culmea fericirii, mirii au povestit cum au decis să-şi facă nunta în România.

„Ca sud-coreeni, nu avem nicio legătură cu România, însă cu toate astea, ne-am gândit că România este o ţară bună pentru nunta noastră”, spune mirele Jusang Young.

„Ne-au contactat după ce au văzut pe site-ul nostru o nuntă în Bucovina şi şi-au dorit foarte mult”, spune Alexandru Grigorescu, organizatorul nunții.

Mireasa s-a declarat îndrăgostită de România.

„Ce îmi place cel mai mult la România este că poţi avea vechiul şi noul în acelaşi timp. Când eşti în zonele urbane, vezi clădirile uriaşe, dar odată ce iesi din oraş, vezi vaci mergând pe stradă, totul este făcut manual, organic. Iubesc natura, atmosfera, iar oamenii sunt foarte drăguţi”, spune Dooeol Lee.

Mirii au promis că vor recomanda tuturor prietenilor să viziteze România.